### Beslutninger

Punktet udsættes til et kommende udvalgsmøde.

###

BESLUTNINGSFORSLAG FRA V

Forslag

Venstre stiller forslag om, at det skal undersøges for, om man kan genbruge regnvand til WC-skyld samt tøjvask i nye bygninger i nye lokalplaner.

Dermed ønsker vi belyst hvilke erfaringer der er fra de huse, der har installeret regnvand til WC og tøjvask i nye parcel- og rækkehuse samt lettere industri- og erhvervsbygninger. Endvidere ønsker vi oplyst erfaringer fra andre kommuner på dette område med henblik på, at det kan besluttes, at tiltaget skal stilles som krav til udarbejdelsen af nye lokalplaner.

Motivation

Venstre vil med forslaget være med til at understøtte bestræbelserne i forbindelse med den grønne omstilling, hvor der ønskes en mere bæredygtig anvendelse af grundvandsressourcen. Formålet er, at det kan medvirke til at nedsætte forbruget af det rene postevand fra vandhanen i fremtidige lokalplanlagte områder. Regnvandet kan således anvendes til WC-skyl, tøj- og bilvask og havevanding.

I en normal husstand anvendes ifølge brancheorganisationen Danva cirka 29 procent af parcelhusets samlede vandforbrug til WC-skyl og cirka 13 procent til tøjvask. Den tilgængelige vandmængde afhænger af nedbørsmængden, tagets størrelse og vandtankens størrelse.

Teknisk baggrund: En husstand i en normal ejendom med regnvandsanlæg vil under optimale klimatiske forhold kunne spare forbrug af cirka 50 m3 grundvand om året. Denne vandmængde vil reducere udledning af klimagasser svarende til cirka 10 kg om året for et én-familie-hus.

Et regnvandsanlæg er en tank til opsamling af regnvandet, så der er vand til rådighed i tørre perioder. Anlæggets vandtank skal som udgangspunkt have en volumen på cirka 4 m3. Huse med større tage (større end cirka 130 m2) skal have en tank på mindst 5 m3. Mindre huse som f.eks. ungdomsboliger skal have en tank på cirka 3 m3. Desuden skal der etableres en tilbagestrømningsventil på ejendommens drikkevandsstikledning for at hindre tilbageløb af tagvand til drikkevandssystemet.

Anlæg til opsamling og anvendelse af regnvand er lovreguleret af Drikkevandsbekendtgørelsen, som giver mulighed for at anvende regnvandet til WC-skyl og til tøjvask i maskine, når disse er udført i henhold til gældende bygningsreglement (BR18).

Stillet af:

Emil Poulsen (V), medlem af Teknik- og Miljøudvalget

På vegne af Venstre i Århus Kommune

### Sagsforløb

Udvalg: [adresse]

Dato: 06-12-2023

Otto Carlsen: 28

Fremsendes til Teknisk Udvalg til behandling i henhold til beslutning i byrådets møde den 6. december 2023.